किंग ऑफ रोमांस के नाम से चर्चित जाने-माने फिल्म निर्माता-निर्देशक यश चोपड़ा का आज निधन हो गया। डेंगू से पीड़ित होने के कारण यश चोपड़ा मुंबई के लीलावती अस्पताल में नौ दिनों से भर्ती थे। अस्सी वर्षीय यश चोपड़ा ने हाल ही में अपना जन्मदिन मनाया था, उनकी आखिरी फिल्म ‘जब तक है जान’ रिलीज होने वाली है। उन्हें दाग, दीवार, चांदनी और दिल तो पागल है फिल्मों के लिए विशेष तौर पर जाना जाता है। लाहौर में 27 सितंबर 1932 को जन्मे यश राज चोपड़ा ने सहायक निर्देशक के तौर पर बॉलीवुड में करियर की शुरुआत की थी। उनके निधन से बालीवुड के साथ देश-विदेश में फैले उनके लाखों फैन शोक ग्रस्त हैं।